钦定古今图书集成/明伦汇编/氏族典/第204卷 > 高永能
## 钦定古今图书集成/明伦汇编/氏族典/第204卷 > 高永能

按《宋史高永能传》：“永能，字君举，世为绥州人。初，伯祖
文岯举州来附，即拜团练使，已而弃之北迁，其祖父
玉独留居延州，至永能始家青涧。少有勇力，善骑射，
由行伍补殿前，稍迁供奉官。种谔取绥州，发永能兵
六千先驱入啰兀，五战皆捷，转供备库副使，治绥德
城，辟地四千顷，增户千三百，即知城事。元丰初，为鄜”
延都监，转六宅使，擢本路钤辖。四年，西讨，永能为前
锋，战于无定河，斩首数千级，得马三千、橐驼、牛羊万
计。说降诸酋，进东上阁门使、宁州刺史，又进四方馆
使、荥州团练使。永乐之役，献谋皆不用。城既陷，其孙
昌裔欲拔之，从间道出。永能叹曰：“吾受国大恩，恨无以报，此吾死所也。”顾易一卒敝衣，战而死。诏赠房州
观察使，录其子世亮为忠州刺史，诸孙皆侍禁、殿直。
永能家世州将，所领部曲，拊之有恩惠，遇敌则身先
之，故能得士死力。远近喜言其事，称之曰“老高。”